૧૭૮૦માં હૈદર અલી અને અંગ્રેજો વચ્ચે ફરી યુદ્ધ થયું, પરંતુ આમાં બન્ને પક્ષોએ ગંભીર ભૂલો કરી અને જીતવાના અવસર ખોઈ દીધા. હૈદર અલીની ૯૦,૦૦૦ની ફોજ આખા કર્ણાટકમાં છવાઈ ગઈ. એણે પોતાના બીજા દીકરા કરીમને પોર્તો નોવો (હવે એનું નામ પારંગીપેટ્ટઈ છે. એ તમિળનાડુના કડળૂરુ જિલ્લાનું એક નાનું ગામ છે)પર હુમલો કરવા મોકલ્યો અને પોતે ટીપુ સાથે આર્કોટ પર ફતેહ મેળવવા નીકળ્યો. હૈદરે કર્ણાટક પર હુમલો કર્યાના સમાચાર મળતાં મદ્રાસ પ્રેસીડેંસીએ હેક્ટર મનરોની સરદારી નીચે કાંજીવરમ (હવે કાંચી પુરમ) પાસે ફોજ એકઠી કરી. આ ફોજ સાથે ગુંતૂરથી કૅપ્ટન બેલી (Baillie)ની ફોજે જોડાવાનું હતું. હૈદરે બેલીને આંતરવા માટે દસ હજાર સૈનિકો અને ૧૮ તોપો સાથે ટીપુને મોકલ્યો અને પોતે આર્કોટનો ઘેરો ઉઠાવી લઈને કાંચીપુરમ તરફ નીકળ્યો.